Zuma bring dringende aansoek in hooggeregshofOudpres. Jacob Zuma het Vrydag ŉ dringende aansoek in die hooggeregshof in Pietermaritzburg gebring. (Foto: PHILL MAGAKOE/AFP) Oudpres. Jacob Zuma het Vrydag ŉ dringende aansoek in die hooggeregshof in Pietermaritzburg gebring waarin hy die Konstitusionele Hof vra om die uitdien van sy vonnis, wat Dinsdag deur dié hof opgelê is, uit te stel. Maroela Media het vroeër berig dat die land se hoogste hof die voormalige staatshoof Dinsdag tot 15 maande tronkstraf gevonnis het vir minagting van ’n hofbevel om voor die Zondo-kommissie na staatskaping te getuig. Zuma sal sy vonnis na verwagting by die Westville-gevangenis in KwaZulu-Natal uitdien. Carl Niehaus, woordvoerder van die Umkonto weSizwe-militêreveteranevereniging (MKMVA) en ander Zuma-ondersteuners tydens ’n mediakonferensie Vrydag by Nkandla. (Foto: Twitter) In ’n meerderheidsuitspraak het regters bevind Zuma moet hom teen Sondag by die Nkandla- of Johannesburg-Sentraal-polisie aanmeld om sy vonnis te begin uitdien. Luidens hofdokumente dien Zuma sy aansoek ingevolge reël 42 van die hofreëls in, wat volgens hom ook betrekking het op reël 29 van die Konstitusionele Hof se reëls. Reël 42 bepaal onder meer dat die hof die reg het om vonnisse te wysig of te herroep. Intussen neem steun vir die oudpresident by sy woning in Nkandla toe. Carl Niehaus, woordvoerder van die Umkonto weSizwe-militêreveteranevereniging (MKMVA) het Vrydag tydens ’n konferensie in Nkandla gesê dat Suid-Afrika deur groot geweld in die gesig gestaar sal word indien Zuma tronk toe gaan. Niehaus, wat die media by dié geleentheid toegespreek het, het gesê dat die MKMVA die ANC gewaarsku het dat daar ernstige gevolge sal wees indien Zuma toegesluit word. “Ons land sal uitmekaar geskeur word. Daar sal onstabiliteit en oproer wees,” het Niehaus tydens die konferensie gesê. Niehaus het ook gesê dat die Zondo-kommissie ingestel is om Zuma te “teiken”. Intussen word video’s en foto’s op sosiale media versprei wat wys hoe honderde Zuma-ondersteuners buite sy Nkandla-woning saamkom – ongeag die vlak 4-inperkingsmaatreëls wat Sondag deur pres. Cyril Ramaphosa aangekondig is. Luidens berigte is skote ook Vrydag deur mense in dié skare afgevuur en is padblokkades opgerig om die situasie te monitor. Ian Cameron, hoof van gemeenskapsveiligheid by die organisasie Safe Citizen, sê benewens die gevare wat dié skietery vir ander mense inhou, is dit ’n oortreding van die Wet op Vuurwapenbeheer. “Terwyl wetsgehoorsame burgers deur die polisie geteiken word om hulle te ontwapen, vuur ondersteuners van Zuma skote in die lug af. Tog lyk dit of die polisie bereid is om hierdie kriminele optrede te aanvaar.” WATCH: Zulu regiments singing traditional war songs at the gates of the home of former President Jacob Zuma. They are led by Inkosi Bhekumuzi Zuma of the Zuma clan of Nkandla which the former president falls under. The Inkosi & leader of the regiments are carrying guns. @IOL pic.twitter.com/hIpiSGFAf4 — Sihle Mavuso (@NewsBotZA) July 1, 2021